
PASIŪLYMAI
Piliečių laisvių, teisingumo ir vidaus reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
1.	teigiamai vertina tai, jog Audito Rūmai pareiškė, kad Europos Sąjungos pagrindinių teisių agentūros (toliau – FRA) 2022 finansinių metų metinėse finansinėse ataskaitose atspindimos operacijos visais reikšmingais aspektais yra teisėtos ir tvarkingos; atkreipia dėmesį į Audito Rūmų pastabą dėl pasikartojančių didelių su pagrindine veikla susijusių asignavimų perkėlimo į kitą laikotarpį rodiklių – 6,4 mln. EUR (26 proc.) turimų 2022 m. įsipareigojimų asignavimų perkelta į 2023 m.; atkreipia dėmesį į Audito Rūmų pastabą, kad pasikartojantys dideli asignavimų perkėlimo į kitą laikotarpį rodikliai prieštarauja biudžeto metinio periodiškumo principui ir rodo struktūrines biudžeto proceso ir įgyvendinimo ciklo problemas; atkreipia dėmesį į FRA atsakymą, kuriame teigiama, kad dėl sistemos, kurioje dirba FRA, specifikos prisiimti įsipareigojimus dėl veiklos išlaidų gerokai ankstesniu metų laikotarpiu sudėtinga ir sunku visiškai išvengti perkėlimų į kitą laikotarpį; pabrėžia, kad FRA gerai vykdo biudžetą ir per pastaruosius dešimt metų biudžeto įvykdymo rezultatas viršijo 99 proc.;
2.	su pasitenkinimu atkreipia dėmesį į FRA pagalbą nustatant tendencijas kovos su diskriminacija ir dirbtinio intelekto srityse, jos indėlį į geresnę teisėkūrą ir įgyvendinimą teikiant teisėkūros ir politines konsultacijas tokiais klausimais kaip vaikų teisės, aukų teisės, kova su terorizmu, duomenų apsauga, kova su rasizmu, antisemitizmu, etninės mažumos, LGBTIQ asmenys ir kitos pažeidžiamos grupės; 
3.	pripažįsta, kad FRA greitai reagavo į Rusijos invaziją į Ukrainą, be kita ko, buvo viena iš pirmųjų ES agentūrų, nusiuntusi savo darbuotojus prie sienos, ji stebi padėtį, rengia ataskaitą, du biuletenius, internetinę apklausą; palankiai vertina tai, kad FRA laiku reagavo į kylančias pagrindinių teisių problemas, pvz., ji parengė bendras gaires, pateiktas jos pranešime „Establishing national independent mechanisms to monitor fundamental rights compliance at EU external borders“ (liet. „Nacionalinių nepriklausomų mechanizmų, skirtų stebėti, kaip laikomasi pagrindinių teisių prie ES išorės sienų, nustatymas“); džiaugiasi tuo, kad FRA teikia pagalbą ES valstybėms narėms: ji padeda kurti arba stiprinti nacionalinius mechanizmus pagrindinių teisių laikymuisi stebėti, nustatyti apsaugos priemones, kurias taikant būtų užtikrintas šio mechanizmo nepriklausomumas; primena, jog pagal tarptautinę teisę reikalaujama, kad su visais pabėgėliais būtų elgiamasi jų nediskriminuojant;
4.	palankiai vertina nuolatines FRA iniciatyvas, kuriomis siekiama skatinti ES agentūrų sinergiją ir jos koordinavimo vaidmenį įgyvendinant įvairias iniciatyvas su TVR agentūrų tinklu, be kita ko, duomenų apsaugos ir smurto dėl lyties srityse; pažymi, kad vertina glaudų bendradarbiavimą su Europos sienų ir pakrančių apsaugos agentūra (FRONTEX), t. y. bendrą pirmininkavimą FRONTEX konsultaciniam forumui ir tai, kad ji dalyvauja FRONTEX valdančiosios tarybos posėdžiuose pagrindinių teisių eksperto teisėmis; palankiai vertina tai, kad Europos Sąjungos teisėsaugos mokymo agentūrai (CEPOL), FRONTEX ir Europos Sąjungos didelės apimties IT sistemų laisvės, saugumo ir teisingumo erdvėje operacijų valdymo agentūrai (eu-LISA) surengti mokymai pagrindinių teisių ir IT sistemų naudojimo sienų ir saugumo srityje klausimais; palankiai vertina bendrą veiklą su Europos Sąjungos teisėsaugos bendradarbiavimo agentūra (Europolu) saugumo srityje; džiaugiasi bendradarbiavimu su Europos lyčių lygybės institutu (EIGE) siekiant pasirengti Antrajai smurto prieš moteris apklausai;
5.	su pasitenkinimu pažymi, kad FRA gerokai viršijo savo pagrindinių veiklos rezultatų rodiklių tikslus ir išlaikė aukštą suinteresuotųjų subjektų pasitenkinimo lygį; palankiai vertina tai, kad 2022 m. FRA parengė 28 publikacijas, 3 062 mokslinių tyrimų dokumentus, 342 rašytinius ar žodinius pranešimus, taip pat organizavo arba kartu organizavo 134 posėdžius ir renginius ir kad žiniasklaidoje su FRA susijusių nuorodų skaičius siekia 4 319; su pasitenkinimu pažymi, kad 2022 m. aktyviau dalyvauta socialinėje žiniasklaidoje;
6.	palankiai vertina tai, kad 2022 m. suinteresuotieji subjektai buvo labai patenkinti FRA veikla, kuria siekiama skatinti bendradarbiavimą per Pagrindinių teisių platformą; palankiai vertina tai, kad FRA organizavo įvairius renginius, įskaitant ketvirtąjį dialogą pagrindinių teisių klausimais su jaunimu, taip pat kitus praktinius seminarus ir internetinius seminarus, kuriais propaguojamos teisės, vertybės ir laisvės; 
7.	pripažįsta FRA vaidmenį, atliekamą suteikiant daugiau galimybių nacionalinei žmogaus teisių infrastruktūrai: bendradarbiaujama ir plėtojama sinergija su žmogaus teisių institucijomis ir partnerystė su pilietinės visuomenės institucijomis; atkreipia dėmesį į nuolatines konsultacijas prieglobsčio ir migracijos srityje, taip pat valstybėms narėms nuolat teikiamas su migracija susijusių pagrindinių teisių problemų apžvalgas; palankiai vertina FRA vaidmenį skatinant žmogaus teisėmis grindžiamą naratyvą – ji plėtoja veiksmingą komunikaciją, dalyvauja kuriant naujas skaitmenines taikomąsias programas bei priemones ir sutelkia žmogaus teisių subjektus, kad būtų propaguojamos Europos vertybės ir laisvės.

